Hallituksen sisällä on vanhuspaniikki.

Viestit sinkoilevat, kun julkisuuteen annettuja lausuntoja koordinoidaan. Kannanotoilla yritetään kerätä äänestäjiltä irtopisteitä.

Sunnuntaina keskustan eduskuntaryhmän puheenjohtaja Antti Kaikkonen halusi ja sai julkisuutta. Hän esitti, että vanhustenhuollon laiminlyöntejä pitää selvittää erityistarkastuksilla ja pohti uusia sakkoja hoivayhtiöille.

Kaikkonen vaati kokoomuslaista oikeusministeriä Antti Häkkästä liikkeelle. ”Olisi perusteltua, että hän ryhtyy asiassa ripeästi toimiin ja selvityttää tarvittavat lakimuutokset, joilla alan mädät omenat karsitaan pois.”

Häkkäseltä tuli lausunto tuossa tuokiossa. Hänkin vaati sakkoja ja korosti, että hoivayritykset ovat haamuhoitajineen saattaneet tehdä petoksia. ”Valvontaviranomaisten on tehtävä yhteistyötä poliisin kanssa”, oikeusministeri sanoi.

Kaikkonen ja Häkkänen haluavat valvontaa – ja nopeasti. Tähän asti henki on ollut purkaa kaikenlaisia normeja eli pelisääntöjä.

Purkutyö alkoi jo hallitusneuvotteluissa, tavoitteena yrittäjyyden edistäminen. Keväällä 2015 hallitustunnustelija Juha Sipilä kysyi puolueilta sitoutumista normien purkuun. Tuolloin esimerkiksi kristillisdemokraatit vastasi, että osa kuntien velvoitteista takaa heikoimmassa asemassa olevien elintärkeitä oikeuksia.

No, näillä näkemyksillä pääsi oppositioon.

Hallitus listaa mielellään norminpurun saavutuksia. Parturi tai kauppias saavat pitää liikkeensä auki vapaammin. Enää lupaa ei tarvita postilaatikon sijoittamiseen tiealueelle. Nautaeläinten syntymästä tehtävän ilmoituksen tekemistä on helpotettu. Esimerkkejä byrokratian karsimisesta riittää.

Samalla hallituksessa mieluiten unohdettaisiin, että osassa suurista pelisääntöjen muutoksista on tehty U-käännös.

Eduskuntavaalien alla ilmassa on lupauksia hoitajamitoituksen korotuksesta 0,7:n tasolle.

Vielä vuonna 2016 hallitus halusi vähemmän hoitajia vanhusta kohti: mitoitus piti alentaa 0,5:stä 0,4:n tasolle muutamien kymmenien miljoonien eurojen säästämiseksi. Hanke kaatui ammattiliittojen vastarintaan. Tuolloin pelisäännöt kuitenkin väljenivät sen verran, että mitoitukseen alettiin laskea mukaan muitakin kuin hoitajia: esimerkiksi askartelunohjaajia.

Monen vanhuksen hoidon kannalta operaatio muistutti lautaselle tuotua mätää omenaa.

Poliitikot siis vaativat poliisia hoivayhtiöiden kimppuun. Alue ei ole poliisille täysin tuntematon.

Jo pari vuotta sitten Yle paljasti, että Esperi Care oli kikkaillut työvuoroillaan.

Yhtiö ei pannut asiaa kuntoon, vaan vaati Helsingin rikospoliisia tutkimaan, kuka oli mennyt vuotamaan tietoja toimittajalle.

Tutkintaa ei ole lopetettu.